Pablo Iglesias

Pablo Iglesias Posse  Foi'l fundador del Partíu Socialista Obreru Español (PSOE) y la Unión Xeneral de Trabayadores (UXT).

 Biografía 
Foi bautizáu col nome de Paulino, siendo so padre Pedro de la Iglesia Expósito emplegáu del conceyu de Ferrol y so madre Juana Posse. 

A los 9 años emigró xunto a so madre y al so hermanu menor, Manuel (que más tarde morrería de tuberculosis) a Madrid. Debío a la falta de fondos de so madre foi ingresáu nel hospiciu de San Fernando, qu'abandonó a los 12 años. Acabaos los sos estudios primarios y de tipografu, entró a trabayar nuna imprenta al empar qu'asistía a clases nocherniegues de francés, pagaes per él mesmu.

Nel Seseniu Revolucionariu (1869-1875) La Internacional dio una serie de charles en Madrid, a les que Pablo asistió, entrando a formar parte de la seición de tipógrafos en 1870. Tres esto, comenzó a sufrir persecuciones y despidos por parte de distintes imprentes hasta qu'en 1874 consiguió acceder a la presidencia de l'Asociación Xeneral del Arte d'Impentar. Dende esti puestu comenzó a tresnar dende la clandestinidá un nuevu partíu políticu de corte obrero-socialista, que culminó'l 2 de mayu de 1879 cola fundación del PSOE na Casa Labra xunto a 16 tipógrafos, 4 médicos, un doctor, dos xoyeros, un marmolista y un zapateru.

En 1885, tres abandonar la presidencia de l'Asociación Xeneral del Arte d'Imprentar consiguió'l máximu puestu na Federación Tipográfica Española.

El 12 de mayu de 1886 sal a la lluz el primer númberu d'"El Socialista", revista de corte obrero-sindicalista fundada por él mesmu y que se continúa editando anguaño.

En 1888 fundó la Unión General de Trabajadores (Unión Xeneral de Trabayadores), accediendo a la so presidencia en 1889. Esti mesmu añu acudió al Congresu fundacional de la Segunda Internacional como representante portavoz del PSOE.

En 1890 encabezó la primera manifestación del 1 de mayu n'España, na que se demandaba la xornada llaboral de 8 hores y el cese del emplegu de neños nes actividades llaborales. Tamién nesi añu celebróse'l II Congresu del PSOE, nel que se decidió participar nes eleiciones como partíu republicanu de corte obrero-socialista. De fechu nes eleiciones de 1905 Pablo Iglesias, Largo Caballero y García Ormaechea salieron elixíos conceyales por Madrid.

En 1908 fundó la Casa del Pueblu de Madrid.

En 1909 foi deteníu 18 días en rellación colos socesos de la Selmana Tráxica de Barcelona, al firmar un manifiestu convocando a la güelga xeneral.

En 1910 el PSOE consiguió'l so primer diputáu de la hestoria nel Parllamentu Español, sillón qu'ocupó Iglesias, y en socesives eleiciones, en coalición colos republicanos, foi incrementándose el númberu de representantes.

En 1919 cesó parcialmente de les sos obligaciones polítiquess a causa d'una pulmonía y una salú cada vez peor.

En 1920 y 1921 el PSOE sufrió la escisión de dos grupos partidarios d'adherise a la Internacional Comunista (III Internacional) convocada por Lenin. Estos grupos (Partíu Comunista Español y Partíu Comunista Obreru Español, descontentos cola moderación del PSOE) acabaron fundando'l Partíu Comunista de España.

El 9 d'avientu de 1925 falleció en Madrid y el so calabre foi embalsamáu y espuestu na Capiella de la Casa del Pueblu de Madrid. 150.000 ciudadanos acudieron al so funeral.
 Referencies 

 Enllaces esternos 

Categoría:Políticos y polítiques d'España
Categoría:Persones de Ferrol
Categoría:Sindicalistes de la Unión Xeneral de Trabayadores
Categoría:Políticos y polítiques del Partíu Socialista Obreru Español